Det danske rigspoliti holder nøje øje med og er i tæt kontakt med det svenske politi, efter at bandeskyderier den seneste tid er eskaleret voldsomt i vores naboland.

Det fortæller Michael Kjeldgaard, der er politiinspektør ved Nationalt Efterforskningscenter, som ligger under Rigspolitiet.

I Malmø, 30 kilometer fra København, har der indtil videre i 2017 været fem drab - senest for en uge siden, hvor en mand blev dræbt og en anden hårdt kvæstet i en skudveksling. Flere af drabene har angiveligt tråde til en voldsom bandekonflikt, og derfor er Rigspolitiet meget opmærksom på udviklingen.

- Vi er særdeles interesserede i, hvad der foregår i Øresunds-regionen, og der er det ret klart, at det er bandemiljøerne, som skaber situationer med skyderier i det offentlige rum, hvor der er tale om likvideringer om drabsforsøg, siger vicepolitiinspektør Michael Kjeldgaard og fortsætter:

- De her ting kan sprede sig ved tilfældigheder, men også bevidst flytte sig til andre steder i Øresunds-regionen, og dermed kan København potentielt blive scene for et opgør i den malmøske underverden, siger han.

Læs også : Sverige topper trist liste: Flest skuddræbte i hele Norden

Kun en bro mellem os

Michael Kjeldgaard fra Nationalt Efterforsknings Center fortæller, at man løbende er kontakt med de svenske myndigheder, som opdaterer dem om udviklingen. Endnu har svenskerne ikke bedt om nogen form for bistand, men svenskerne skal være velkomne til at bede om vores hjælp, hvis der viser at være efterforskningsspor, som fører til Danmark.

- Vi står til rådighed for vores kolleger i Sverige, hvis der er nogle tråde til Danmark i forhold til efterretningsarbejde. Men vi hjælper ikke med efterforskningen. Det er et svensk anliggende, siger vicepolitiinspektøren.

Danmark var sidste år ramt af mange banderelaterede episoder. Særligt i oktober og november var der mange skyderier på åben gade, hvor forskellige bandegrupperinger var involveret. Bandekonflikterne sidste år er meget sammenlignelige med det, vi ser i Sverige nu, forklarer Michael Kjeldgaard, som fortæller, at man i løbende kontakt med flere danske politikredse.

- Rigspolitiet er i kontakt med Københavns Politi og Nordsjællands Politi. Vi drøfter løbende udviklingen i Sverige, for der er kun en bro i mellem os.